text: Voldsmand stak tilfældig fodgænger med kniv
  18 august 2015 kl. 12.15
  En 35 årig mand fremstilles tirsdag kl.14.30 i grundlovsforhør ved Retten i Esbjerg og sigtes for grov vold. Han sigtes for mandag nat at stikke en tilfældig fodgænger ned på Spangsbjerg Kirkevej i Esbjerg.
  Overfaldet skete, da en mand mandag aften omkring kl. 23.00 gik på Spangsbjerg Kirkevej i Esbjerg. Pludselig krydser en mand vejen, går hen til offeret, tager fat i ham og stikker ham i skulderen med en kniv.
  Vi kender ikke til noget motiv, fortæller efterforskningsleder ved Syd- og Sønderjyllands politi, Peder Jessen til TV SYD
  Efter overfaldet forlod gerningsmanden stedet, og offeret var selv i stand til at tilkalde politi og ambulance.
  - Da vi kom frem til gerningsstedet, så vi en person, der svarede til signalementet bevæge sig rundt i nærheden, fortæller efterforskningsleder Peder Jessen til TV SYD. - Han virkede sindsforvirret, og vi har en stærkt formodet mistanke om, at han står bag knivstikkeriet.
  Den mistænkte, en 35 årig mand, fremstilles tirsdag kl. 14.30 i grundlovsforhør i Retten i Esbjerg og sigtes for grov vold.
  